Papersnake/gushiwen huggingface dataset:
文宣王及其弟子赞 其三十六
赵构（宋代）

琅邪之伯，其惟子骄。微言既彰，德音孔昭。已观雩舞，同听齐韶。

历千百祀，跂想高标。
次韵刘元煇喜予还家携酒见访三首
方回（元代）

死者已无知，生者暂为客。
三年归故庐，松竹元自碧。
屡惊山中归，永卧泉下夕。
一二老朋友，何处卜兆宅。
独君有寿相，气貌不异昔。
冷官故稍卑，良畴焉从辟。
幽抱能自宽，胜味各有适。
中守神既全，外物至莫役。
未悟如梦寐，忽觉无痕迹。
眼明远堪眺，脚健险可历。
万重烟霞间，不乏仙与释。
吾侪数老翁，撰日散游策。
当有佳诗篇，付与来者觌。
浣溪沙 昆山州城西小寺晚憩
宋褧（元代）

落日吴江驻画桡。招提佳处暂逍遥。海风吹面酒全消。

曲沼芙蓉秋的的，小山丛桂晚萧萧。几时容我夜吹箫。
张郎中段员外初直翰林报寄长句
杨巨源（唐代）

秋空如练瑞云明，天上人间莫问程。丹凤词头供二妙，

金銮殿角直三清。方瞻北极临星月，犹向南班滞姓名。

启沃朝朝深禁里，香炉烟外是公卿。
成国朱公奉使安陆恭上兴献帝册宝
罗钦顺（明代）

奉明园树九重心，目极南云思不禁。玉册尊亲昭盛典，上公衔命惕冲襟。

花迎使节晴川丽，风引香烟晓殿深。登荐礼成归奏早，开筵应出赐来金。
真母吴氏挽词二首
刘克庄（宋代）

系出自华宗，来嫔隐约中。
贫能安苦节，贵愈积阴功。
立志如欧母，生儿似富公。
如闻新窆处，神告在溪东。
陪周处士访西林上人
顾协（明代）

偶陪周处士，采访白云居。
借笔抄僧偈，焚香看佛书。
林疏松露鹤，池冷藻藏鱼。
悟得闲边趣，劳生总未如。
草堂老师与靖名庵曰顿
释慧空（宋代）

缩脚水上横行，掉臂空中直过。
无端此个老人，特地与伊注破。
赴义词三章 其一 自述
张国维（明代）

艰难百战戴吾君，壁垒东南气厉云。死去仍为朱氏鬼，精灵常傍孝陵坟。
泂酌亭诗
李光（宋代）

投老几三黜，郊居更一迁。江山相映带，风物自清妍。

妙墨移新榜，清诗失旧镌。地偏无俗辙，境胜赖前贤。

气浃冈峦润，荣滋草木鲜。双泉今莫辨，异味岂虚传。

馀润分畦圃，支流给市廛。幽嵌锵玉佩，石罅涌玑璿。

沥漉闻朝汲，淙琤搅夜眠。甘寒通沆瀣，精洁秘蜿蜒。

奔驶观洄洑，泓渟有折旋。滂沱苏旱岁，清冷变炎天。

雁过空遗影，僧来忽误禅。澄澜涵璧月，暗谷响朱弦。

梦想千岩秀，徜徉一壑专。使君常倒载，别乘屡加笾。

隔竹闻茶臼，临池泛酒船。尘襟如可洗，来此弄潺湲。
素馨
董嗣杲（宋代）

负得刘王侍女称，何年钟作塚魂英。
月娥暗吐温柔态，海国元魂悉茗名。
翠髻云鬟争点缀，风香露屑斗轻盈。
分明削就梅花雪，谁在瑶台醉月明。
步蟾宫
吴小姑（清代）

琪花瑶草满山底，玉液飞空香味美。谁家娇鸟最玲珑，蛱蝶缤纷随鬓尾。

银云倾袂凉如水，朱顶鹤传仙姬意。导人前去拜先坟，保佑儿孙咸鹄起。
浮光亭夜集
释通炯（明代）

观心原是妄，论旧莫生愁。麋鹿烟霞晚，鱼龙泽国秋。

海月不可拾，银河空自流。夜凉犹露顶，趺坐竹林幽。
彭子穆招同少鹤饯行
朱琦（清代）

秋雨萧萧白燕词，龙溪{辶苕}遰郁哀思。寝门风义犹行古，岭表文章待起哀。

扑笔昔曾歌慷慨，登车莫更惜倭迟。酒酣试共王郎舞，看尔沧溟跋浪时。
送李传秀才归宣州
姚合（唐代）

谢守青山宅，山孤宅亦平。池塘无复见，春草野中生。

常日登楼望，今朝送客行。殷勤拂石壁，为我一书名。
丁亥元日二首 其一
方回（元代）

元日如常日，閒人更老人。后杯真寿酒，便服胜朝绅。

何物称三品，今朝过六旬。候门怜稚子，莫放杏梢春。
宋颂九首·汤汤
石介（宋代）

汤汤其江，区区尔孟。
一夫当关，不知天命。
蚁固于穴，蛙负于井。
咫尺之地，为可以骋。
友人见问久不作诗
黄裳（宋代）

幽情寄态动风骚，大巧如春未奈何。莫怪近来诗句少，只嫌吟后客情多。
己亥房山除夕营中作 其二
李昌祺（明代）

患难仍连岁，蹉跎独此身。风尘双短鬓，宇宙一穷人。

向曙繁星没，凝寒积雪新。椒花今夕酒，谁寿白头亲。
七十翁吟七言十绝 其一
方回（元代）

自知酒量防踰矩，敢诧诗才妙斲轮。古圣贤心得丝许，虽非尼扁异愚民。
畴老修撰所藏华岳衡岳
李纲（宋代）

往年跨马观羌戌，道历太华西临雍。伟哉造化巧凝结，元气孕此金芙蓉。

平原陡起三万仞，峻屏却略罗秋空。巍然雄尊镇西极，众山班列如朝宗。

天池潋滟喷山顶，泻作瀑布飞长虹。亭亭仙掌摩碧落，晓日照耀五指红。

巨灵赑屃运神力，导河擘华留其踪。烟寒风远张超谷，霞駮雾开毛女峰。

希夷故隐今尚在，白云依旧时东封。回头一别二十载，不意见之图画中。

生绡六幅挂清昼，隐耳飒飒闻松风。山中草木旧相识，恍如梦到云台宫。

神游绝巘窥玉井，欲取莲藕根株通。好奇何必似韩子，悬崖侧足悲途穷。

从公传此岳真相，永结清好无时终。
留守待制视学
石介（宋代）

春早沂风暖，芹生泮水深。
前旌拂讲树，垂佩耀童衿。
郁郁弥文化，循循善诱心。
恭王不坏宅，金石有遗音。
秋日登雨花台
陈凤（明代）

落叶山中寺，秋风江上台。
凤城双阙迥，牛渚片帆来。
繁吹暮仍急，清樽醉复开。
东篱菊尚晚，留取尽余杯。
君不悟
徐积（宋代）

一酌村醪一曲歌。回看尘世足风波。忧患大，是非多。纵得荣华有几何。
石梁
杜范（宋代）

它山不数碎如拳，有此撑空万古寒。
好个山中廊庙具，游人浪作石梁看。
六月二十晨雨大降
郑珍（清代）

望雨终宵三四起，雨来侵晓却安眠。已知比户皆回命，暗悔前朝易怨天。

官粜虽轻无此饱，帝心稍转即丰年。翻悲昨见横渠瘠，不缓须臾死道边。
题舒州司空山瀑布
李白（唐代）

断崖如削瓜，岚光破崖绿。天河从中来，白云涨川谷。

玉案赤文字，世眼不可读。摄身凌青霄，松风拂我足。
和王充道夜坐二首 其一
王质（宋代）

索索风呼叶，萧萧雨打窗。遥思双白发，相对一残缸。

梦落湘南浦，身浮浙右江。漏穷钟未断，犹自咽微撞。
庆元二年恭上太皇太后皇太后太上皇帝太上皇后尊号二十四首 其六
郊庙朝会歌辞（宋代）

神人和怿，天日淑清。王母来燕，必寿而名。琨庭璈音，五云佩声。

勉勉我皇，遹昭厥成。
自武陵至沅陵道中杂诗十首 其三
何景明（明代）

亭午入大谷，烈阳经中天。树木多郁蒸，石坼起焦烟。

屈地饮我马，数尺不得泉。仆夫告饥渴，挥汗堕马前。

安得万间厦，坐使清风延。
题金君泽家山飞云图
陆文圭（元代）

吴姿楚态谁使然，白石齿齿山娟娟。孤云欲断不断处，中有万斛潇湘烟。

黄榆日晚长洲路，木叶山头几风雨。一声寒雁江南书，萱草灵椿解相语。

解相语，君应知。山风猎猎游子衣，毕逋有待何当归。
早春纪事 其四
陶梁（清代）

朱提费尽为黄巾，太息司农仰屋频。南服储粮原有额，西园谐价岂无人。

量沙漫唱军心固，刻楮先筹国计贫。指日干戈歌载戢，好安耕凿答皇仁。
回舟即事
李静独（宋代）

差将尘土鬓，重上钓鱼舟。
闲对湖山晓，静观天地秋。
鼓钟云外寺，歌舞水边楼。
兴尽归心急，荷花劝少留。
翠微亭
巩丰（宋代）

行迹年来到处希，独於岩壑有深期。
鹅溪道士能相属，请和空山木落诗。
稠山茅屋
饶鲁（宋代）

乱山堆翠如削玉，中有幽人结茅屋。
柴扉寂寂掩苍苔，书院茅茅倚修竹。
閒云满堑白日长，咿唔朝暮声琅琅。
芸窗纸破漏月影，石砚水满涵天光。
风尘频动遍丘壑，此处怡然有真乐。
门静应无俗客过，茅深不怕秋风恶。
高人有才济当路，会见徵贤日三顾。
愧我飘蓬石洞人，茅屋青山在何处。
和和人周次山行
孙应时（宋代）

籍甚多闻友，非徒一字师。
可人徐孺子，爱客郑当时。
苦意频携酒，想过共话诗。
琼瑶何日报，松竹岁寒期。
韶州岁事十首 其五
何吾驺（明代）

归舟夙昔税三吴，守岁高歌兴不孤。十载重过虞帝庙，兵戈阻绝课樵苏。
敷文阁学士李仁甫挽词十绝 其三
周必大（宋代）

经学渊源史笔高，文章馀力埒风骚。纷纷小技誇流俗，磨灭身名笑尔曹。
即事三首
刘克庄（宋代）

家世相传逢掖衣，如今结果亦随时。
二三子遂舍瑟作，七十翁方扶杖嬉。
野老忧晴妨宝穑，社人怕雨湿灵旗。
遥知铃阁无歌管，一点青灯照董帷。
奉和九月九日登慈恩寺浮屠应制
赵彦昭（唐代）

出豫乘秋节，登高陟梵宫。皇心满尘界，佛迹现虚空。

日月宜长寿，人天得大通。喜闻题宝偈，受记莫由同。
诸公以丝瓜诗韵险复赋一首
吴俨（明代）

不向东陵学种瓜，偶携一本自邻家。苞中未见青丝缕，架上先邻满眼花。

双实交加垂晓露，数茎蟠结挂秋蛇。天寒百卉凋零后，老蔓青青更茁芽。
偈颂二百零五首
释正觉（宋代）

柳线垂金莺语滑，华棚张锦蝶飞忙。
见闻里许通消息，谁得先生点铁方。
怀古
李涉（唐代）

尼父未适鲁，屡屡倦迷津。徒怀教化心，纡郁不能伸。

一遇知己言，万方始喧喧。至今百王则，孰不挹其源。
酬思诚见赠
沈辽（宋代）

都下相逢意气欢，翩翩清兴到江干。壮心已谢驰千里，薄禄犹惭系一官。

闲比水云随所适，朽如沟木不胜蟠。欣然于此重相会，一读新篇九起叹。
七盘岭
赵蕃（宋代）

远近分浓淡，阴晴异蔽亏。
不知山路险，却境马行迟。
和陶咏贫士七首
吴芾（宋代）

光景如春花，身世似秋蓬。
渊明洞此理，养拙不求工。
上独思四皓，下独友两龚。
出处呻或异，心迹亦略同。
安贫抱全节，虽穷亦如通。
九原傥可作，我欲以身从。
怀杨台文杨鼎文二秀才
陆龟蒙（唐代）

秋早相逢待得春，崇兰清露小山云。寒花独自愁中见，

曙角多同醒后闻。钓具每随轻舸去，诗题闲上小楼分。

重思醉墨纵横甚，书破羊欣白练裙。
青松山中次韵基道人
廖大圭（元代）

金粟山高晓雪晴，柴门相对有馀清。因逢好景成归隐，自许閒身乐泰平。

白发已无尘世梦，青松新结岁寒盟。北林有客同岑寂，旋煮溪蔬折足铛。
宝气亭三首
赵蕃（宋代）

徐家笔力见南唐，今代更推江夏黄。
屹立二碑端不朽，未输滕阁擅三王。
禅人写真求赞
释正觉（宋代）

画手未相识，默心谁与知。
千峰敛云脚，一月濯风漪。
墙面袖双手，对缘横两眉。
惊龟之缩兮愧有其兆，逸鸟之翔兮情亡所羁。
鹧鸪天·秋水长廊水石间
辛弃疾（宋代）

秋水长廊水石间。有谁来共听潺湲。羡君人物东西晋，分我诗名大小山。
穷自乐，懒方闲。人间路窄酒杯宽。看君不了痴儿事，又似风流靖长官。
迷楼歌二首
曹勋（宋代）

君不见秦皇爱阿房，死葬骊山侧。
炀帝爱迷楼，死葬迷楼北。
乃知生者魂，即是死者魄。
生死在迷楼，一死良自得。
右应来梦儿，夜夜犹相忆。
自五屯所至永安州舟中作 其五
屈大均（明代）

叶落知枫树，千林冬不黄。松晴初出雪，梅早已浮香。

事共年华去，愁随春水长。兼旬未窥镜，白发恐如霜。
城南联句
韩愈（唐代）

竹影金琐碎， ——孟郊

泉音玉淙琤.琉璃剪木叶， ——韩愈

翡翠开园英。流滑随仄步， ——孟郊

搜寻得深行。遥岑出寸碧， ——韩愈

远目增双明。乾穟纷拄地， ——孟郊

化虫枯挶茎。木腐或垂耳， ——韩愈

草珠竞骈睛。浮虚有新劚， ——孟郊

摧扤饶孤撑。囚飞黏网动， ——韩愈

盗啅接弹惊。脱实自开坼， ——孟郊

牵柔谁绕萦。礼鼠拱而立， ——韩愈

骇牛躅且鸣。蔬甲喜临社， ——孟郊

田毛乐宽征。露萤不自暖， ——韩愈

冻蝶尚思轻。宿羽有先晓， ——孟郊

食鳞时半横。菱翻紫角利， ——韩愈

荷折碧圆倾。楚腻鳣鲔乱， ——孟郊

獠羞蠃蟹并。桑蠖见虚指， ——韩愈

穴狸闻斗狞。逗翳翅相筑， ——孟郊

摆幽尾交搒.蔓涎角出缩， ——韩愈

树啄头敲铿。修箭袅金饵， ——孟郊

群鲜沸池羹。岸壳坼玄兆， ——韩愈

野麰渐丰萌。窑烟幂疏岛， ——孟郊

沙篆印回平。z9肌遭眊刺， ——韩愈

啾耳闻鸡生。奇虑恣回转， ——孟郊

遐睎纵逢迎。颠林戢远睫， ——韩愈

缥气夷空情。归迹归不得， ——孟郊

舍心舍还争。灵麻撮狗虱， ——韩愈

村稚啼禽猩。红皱晒檐瓦， ——孟郊

黄团系门衡。得隽蝇虎健， ——韩愈

相残雀豹趟。束枯樵指秃， ——孟郊

刈熟担肩赪.涩旋皮卷脔， ——韩愈

苦开腹彭亨。机舂潺湲力， ——孟郊

吹簸飘飖精。赛馔木盘簇， ——韩愈

靸妖藤索絣.荒学五六卷， ——孟郊

古藏四三茔。里儒拳足拜， ——韩愈

土怪闪眸侦。蹄道补复破， ——孟郊

丝窠扫还成。暮堂蝙蝠沸， ——韩愈

破灶伊威盈。追此讯前主， ——孟郊

答云皆冢卿。败壁剥寒月， ——韩愈

折篁啸遗笙。袿熏霏霏在， ——孟郊

綦迹微微呈。剑石犹竦槛， ——韩愈

兽材尚拏楹。宝唾拾未尽， ——孟郊

玉啼堕犹鎗.窗绡疑閟艳， ——韩愈

妆烛已销檠。绿发抽珉甃， ——孟郊

青肤耸瑶桢。白蛾飞舞地， ——韩愈

幽蠹落书棚。惟昔集嘉咏， ——孟郊

吐芳类鸣嘤。窥奇摘海异， ——韩愈

恣韵激天鲸。肠胃绕万象， ——孟郊

精神驱五兵。蜀雄李杜拔， ——韩愈

岳力雷车轰。大句斡玄造， ——孟郊

高言轧霄峥。芒端转寒燠， ——韩愈

神助溢杯觥。巨细各乘运， ——韩愈

湍涠亦腾声。凌花咀粉蕊， ——孟郊

削缕穿珠樱。绮语洗晴雪， ——韩愈

娇辞哢雏莺。酣欢杂弁珥， ——孟郊

繁价流金琼。菡萏写江调， ——孟郊

萎蕤缀蓝瑛。庖霜脍玄鲫， ——韩愈

淅玉炊香粳。朝馔已百态， ——孟郊

春醪又千名。哀匏蹙驶景， ——韩愈

冽唱凝馀晶。解魄不自主， ——孟郊

痺肌坐空瞠。扳援贱蹊绝， ——韩愈

炫曜仙选更。丛巧竞采笑， ——孟郊

骈鲜互探婴。桑变忽芜蔓， ——韩愈

樟裁浪登丁。霞斗讵能极， ——孟郊

风期谁复赓。皋区扶帝壤， ——韩愈

瑰蕴郁天京。祥色被文彦， ——孟郊

良才插杉柽。隐伏饶气象， ——韩愈

兴潜示堆坑。擘华露神物， ——孟郊

拥终储地祯。訏谟壮缔始， ——韩愈

辅弼登阶清。坌秀恣填塞， ——孟郊

呀灵滀渟澄。益大联汉魏， ——韩愈

肇初迈周嬴。积照涵德镜， ——孟郊

传经俪金籝.食家行鼎鼐， ——韩愈

宠族饫弓旌。奕制尽从赐， ——孟郊

殊私得逾程。飞桥上架汉， ——韩愈

缭岸俯规瀛。潇碧远输委， ——孟郊

湖嵌费携擎。萄苜从大漠， ——韩愈

枫槠至南荆。嘉植鲜危朽， ——孟郊

膏理易滋荣。悬长巧纽翠， ——韩愈

象曲善攒珩。鱼口星浮没， ——孟郊

马毛锦斑騂.五方乱风土， ——韩愈

百种分鉏耕。葩蘖相妒出， ——孟郊

菲茸共舒晴。类招臻倜诡， ——韩愈

翼萃伏衿缨。危望跨飞动， ——孟郊

冥升蹑登闳。春游轹靃靡， ——韩愈

彩伴飒嫈嫇。遗灿飘的皪， ——孟郊

淑颜洞精诚。娇应如在寤， ——韩愈

颓意若含酲。鹓毳翔衣带， ——孟郊

鹅肪截佩璜。文升相照灼， ——韩愈

武胜屠欃枪。割锦不酬价， ——孟郊

构云有高营。通波牣鳞介， ——韩愈

疏畹富萧蘅。买养驯孔翠， ——孟郊

远苞树蕉栟。鸿头排刺芡， ——韩愈

鹄pi攒瑰橙。骛广杂良牧， ——孟郊

蒙休赖先盟。罢旄奉环卫， ——韩愈

守封践忠贞。战服脱明介， ——孟郊

朝冠飘彩纮。爵勋逮僮隶， ——韩愈

簪笏自怀绷。乳下秀嶷嶷， ——孟郊

椒蕃泣喤喤。貌鉴清溢匣， ——韩愈

眸光寒发硎。馆儒养经史， ——孟郊

缀戚觞孙甥。考钟馈殽核， ——韩愈

戛鼓侑牢牲。飞膳自北下， ——孟郊

函珍极东烹。如瓜煮大卵， ——韩愈

比线茹芳菁。海岳错口腹， ——孟郊

赵燕锡媌娙。一笑释仇恨， ——韩愈

百金交弟兄。货至貊戎市， ——孟郊

呼传鹦鹆令。顺居无鬼瞰， ——韩愈

抑横免官评。杀候肆凌翦， ——孟郊

笼原匝罝紭。羽空颠雉鷃， ——韩愈

血路迸狐麖。折足去踸踔， ——孟郊

蹙鬐怒dE鬤.跃犬疾翥鸟， ——韩愈

呀鹰甚饥虻。算蹄记功赏， ——孟郊

裂脑擒摚掁。猛毙牛马乐， ——韩愈

妖残枭鴼惸。窟穷尚嗔视， ——孟郊

箭出方惊抨。连箱载已实， ——韩愈

碍辙弃仍赢，喘觑锋刃点， ——孟郊

困冲株枿盲。扫净豁旷旷， ——韩愈

骋遥略苹苹。馋叉饱活脔， ——孟郊

恶嚼kq腥鲭。岁律及郊至， ——韩愈

古音命韶韺。旗旆流日月， ——孟郊

帐庐扶栋甍。磊落奠鸿璧， ——韩愈

参差席香藑.玄祇祉兆姓， ——孟郊

黑秬饛丰盛。庆流蠲瘥疠， ——韩愈

威畅捐fn輣.灵燔望高冏， ——孟郊

龙驾闻敲br.是惟礼之盛， ——韩愈

永用表其宏。德孕厚生植， ——孟郊

恩熙完刖黥。宅土尽华族， ——韩愈

连田间强甿.荫庾森岭桧， ——孟郊

啄场翙祥gu，畦肥翦韭z1， ——韩愈

陶固收盆罂。利养积馀健， ——孟郊

孝思事严祊.掘云破嵽嵲， ——韩愈

采月漉坳泓。寺砌上明镜， ——孟郊

僧盂敲晓钲。泥象对骋怪， ——韩愈

铁钟孤舂锽.瘿颈闹鸠鸽， ——孟郊

蜿垣乱蛷蠑。葚黑老蚕蠋， ——韩愈

麦黄韵鹂鹒.韶曙迟胜赏， ——孟郊

贤明戒先庚。驰门填偪仄， ——韩愈

竞墅辗砯砰。碎缬红满杏， ——孟郊

稠凝碧浮饧。蹙绳觐娥婺， ——韩愈

斗草撷玑珵。粉汗泽广额， ——孟郊

金星堕连璎。鼻偷困淑郁， ——韩愈

眼剽强盯fU.是节饱颜色， ——孟郊

兹疆称都城。书饶罄鱼茧， ——韩愈

纪盛播琴筝。奚必事远觌， ——孟郊

无端逐羁伧。将身亲魍魅， ——韩愈

浮迹侣鸥。腥味空奠屈， ——孟郊

天年徒羡彭。惊魂见蛇蚓， ——韩愈

触嗅值虾蟚.幸得履中气， ——孟郊

忝从拂天枨。归私暂休暇， ——韩愈

驱明出庠黉。鲜意竦轻畅， ——孟郊

连辉照琼莹。陶暄逐风乙， ——韩愈

跃视舞晴蜻。足胜自多诣， ——孟郊

心贪敌无勍。始知乐名教， ——韩愈

何用苦拘伫。毕景任诗趣， ——孟郊

焉能守硜硜。 ——韩愈
姑胥郭
王安石（宋代）

误褫云巾别故山，抵吴由越两间关。
千家渔火秋风市，一叶归舟暮雨湾。
旅病愔愔如困酒，乡愁脉脉似连环。
情知带眼从前缓，更恐颠毛自此斑。
祭墓见乞者可笑因成一绝
吴琏（明代）

手展坟东眼转西，风中沈醉雨中迷。清明节过墦间静，东郭杖藜归未归。
句
释惠崇（宋代）

万国无刑治，三边不战平。
题光孝观
白玉蟾（宋代）

偶然骑鹤去游仙，来访泉山古洞天。
一剑当空又飞去，碧潭惊起老龙眠。
送惠雅上人西游
朱庆馀（唐代）

五湖僧独往，此去与谁期。兴远常怜鹤，禅馀肯废诗。

望云回寺晚，为讲到城迟。还想安居日，应当后夏时。
明发陈公径过摩舍那滩石峰下十首
杨万里（宋代）

澄潭涌暗晕，不风自成花。
回流如倦客，出门复还家。
江晴已数日，新涨没旧沙。
知是前溪雨，湿云尚横斜。
思亲
李端临（清代）

津门月里步篱边，仿佛当年问寝天。昨夜梦回离别处，子规啼断一溪烟。
和彦猷在华亭赋十题依韵·陆瑁养鱼池
韩维（宋代）

林塘岂如昔，尚想昔时居。
秋草自鸣鹳，寒波犹戏鱼。
纷纭钩饵底，琐碎刀匕余。
任公有奇术，默坐岁几余。
送鄣南俞教谕归里
牟巘五（宋代）

试把溪堂旧谱看，三千苜蓿守酸寒。
吟首只自初来瘦，疐尾方知细满难。
忧患可能期学力，功名终儒冠俯尘。
到家莫作多时住，趁取秋风送羽翰。
谒石犀庙
陆游（宋代）

闲过石犀祠，登堂一叹欷。江回陵谷变，碑断市朝非。

荒圃连寒垄，斜阳映夕霏。兴亡俱昨梦，惆怅跨驴归。
祝司马春塘表兄六十生日四首 其四
安章（清代）

良月家家会暖炉，欣逢今旦庆悬弧。拟欹一曲南飞鹤，来献函关老子图。
初夏凹沼独坐
虞俦（宋代）

芳草沿堤长，圆荷出水迟。
倚栏风醒酒，岸帻雨催诗。
鸂鶒巢安在，仙凫舄讵期。
游鱼知我意，吹沫弄清漪。
句
章得象（宋代）

万顷波心露一拳，不知星落是何年。
望江南（观棋作）
张继先（宋代）

楸枰静，黑白两奁均。山水最宜情共乐，琴书赢得道相亲。一局一番新。

松影里，经度几回春。随分也曾施手段，争先还恐费精神。长是暗饶人。
【南吕】金字经_春怀瘦影孤
张可久（元代）

春怀
瘦影孤鸾鉴，怨声阿鹊盐，病起离人愁转添。嫌，燕归双入帘。朱门掩，夜香不喜拈。
梅边
雪冷松边路，月寒湖上村，缥缈梨花入梦云。巡，小檐芳树春。江梅信，翠禽啼向人。
石门洞天
锦树开图障，翠峰堆发髻，屋老苍云暗紫坛。闲，玉龙耕破山。白石烂，半岩秋雨寒。
仙居
白日孤峰上，紫云双涧边，饥有松花渴有泉。仙，抱琴岩下眠。蟠桃宴，鹤来骑上天。
别怀
海树离怀近，月英眉黛愁，《金缕》一声双玉舟。留，共登思远楼。重阳后，菊花风雨秋。
颂古三十一首
释如本（宋代）

大方独立峭巍巍，八面玲珑万象围。
正坐当轩无位位，圆通无碍应群机。
清平乐
毛滂（宋代）

银河秋浪。遥出昆仑上。忽变澄澜添碧涨。可道升平无象。

黄云浊雾初开。荣光休气徘徊。试觅当时五老，金泥玉检将来。
送章明章善解官奉亲还吴中二首
王洋（宋代）

了知天意贵生全，南岳夫人奉化权。
当日论功门户重，至今传泽子孙贤。
聊书鬲上三年课，最爱杯中一百篇。
君宠母恩如已报，暮云春树约他年。
梧桐花
朱仕玠（清代）

烂熳开时别有香，薰风披拂映朝阳。共传櫜鄂皆成五，那识阳葩本异常。

堕地碎缯从此拟，垂檐剪缬费推详。何当倒挂来么凤，管领华芳夏日长。
宿毕侍御宅
钱起（唐代）

交情频更好，子有古人风。晤语清霜里，平生苦节同。

心惟二仲合，室乃一瓢空。落叶寄秋菊，愁云低夜鸿。

薄寒灯影外，残漏雨声中。明发南昌去，回看御史骢。
海榴花
方九功（明代）

春花落尽海榴开，奇种谁分宝地栽。斜日捲帘深色映，晚风隔座暗香来。

披襟更拟频烧烛，把臂何妨数举杯。最爱芳时看不去，繁枝折向月中回。
挽同年胡司门
危稹（宋代）

期集盟惟旧，交随契更深。
雨声春共酌，灯影夜同吟。
接武主尧蓼，招魂遽楚音。
尤怜哭君日，来纳惜时金。
秋怀
刘子壮（明代）

大河以北近京畿，昨岁荒凉客解衣。疲骑穿城白昼静，春林巢鸟路人稀。

黄沙古道吹风雪，蔓草寒庐闭棘扉。汉帝于今尊卜式，柏梁应笑露台非。
泸江月 寄满愿
顾贞观（清代）

记寒宵携手，一篱新月，三径微霜。臂绡乍惜殷红减，平生意，百劫难忘。

为我飘蓬，由他飞絮，恶风吹堕何方。燕台尺素，犹自祝胜常。

怪啼痕、浥透香囊。心知从此别，但寄声珍重，莫更思量。

蜀道如天，侯门似海，陌头容易盼萧郎。除非是，星轺捧节，便出泸江。

纵然金屋深藏，清笳拍遍，料依旧情伤。侧身西望貂褕赠，双鱼杳，不上瞿塘。

邛笮烟迷，痒疴瘴合，梦魂可到家乡。乌衣门巷，别后总凄凉。

又谁过，昔日幽窗。扫眉安镜处，任泥翻燕垒，蜜涴蜂房。

黄菊休开，紫薇空老，见伊枝叶几回肠。归来也，重逢满愿。

所愿才偿。
中秋对月
萧贡（金朝）

去年中秋客神京，露坐举杯邀月明。今年还对去年月，北风黄草辽西城。

年年月色长清好，只有悲秋人易老。儿童不解忆长安，歌舞团圞绕翁媪。

人生宦游真可怜，不知何处度明年。预愁老罢废诗酒，负此冰玉秋婵娟。

我生万事随缘耳，居自无忧行亦喜。君不见杜子闺中只独看，鄜州寂寞千山里。
答资政邵谏议见寄二首
欧阳修（宋代）

欲知归计久迁延，三十篇诗二十年。
受宠不思身报效，乞骸惟冀上衰怜。
相如旧苦中痟渴，陶令犹能一醉眠。
材薄力殚难勉强，岂同高士爱林泉。
送文安抚出师
文天祥士（宋代）

出师自古尚张皇，何况长江恣扰攘。
闻道义旗离漕口，已驱北骑走池阳。
先将十万来迎敌，最好诸军自裹粮。
说与无知饶舌者，文魁元不是猖狂。
无尽居士以峡州天宁见邀作此辞免六首 其一
释德洪（宋代）

吹毛用了急须磨，铁脊师兄舌太多。祖佛命根俱截断，笑中惊倒老维摩。
雨罢风大作
晁公溯（宋代）

燕寝真宜雨，卧闻风有声。
莫惊无碍睡，宁为不平鸣。
折筍低行蚁，飞梅暗打莺。
最怜两岐麦，欹倒乱纵横。
香风词
胡奎（元代）

洛阳万花如锦机，春风吹上绣罗衣。日高走马章台路，蛱蝶一双相逐飞。
大雪
缪徵甲（清代）

北风彻骨大地寒，同云四布天漫漫。武人东征马不进，狐裘貂帽相盘桓。

玉龙衙衙六花舞，未到天明盈尺五。牙旗半卷冻不翻，白战无声寂桴鼓。

明州城头冻雀飞，姑苏台上乌夜啼。吴姬沈醉尚歌舞，健儿执戟寒且饥。

斯时龙公战未息，海水掀作琉璃碧。毒雾遥连鳖子亹，明珠照彻鲛人宅。

羊羔美酒花冥冥，春风早入沧浪亭。谁何献策毋乱行，吁嗟李愬方治兵。
赋得罗浮霜月怀郑二逸人
高柄（明代）

海国梅始白，飞霜动鸣钟。寒空一片月，挂在罗浮峰。

夜色不映一，清光与之同。百里皆瑶华，千林闭幽风。

萧条岩际叶，嘹唳云边鸿。远客起遥念，沧波思千重。

梦回明镜没，寂寞闻幽蛩。
雨后
吕本中（宋代）

新花欲尽竹当栏，喜见空墙野色团。稚子乘阴莳兰菊，仆夫留水灌莴蔓。

茶香于汝初无分，酒熟逢人也强欢。恼乱春光君会否，小瓶犹占一枝残。
句
陶弼（宋代）

惠雨随风至，炎凉顷刻分。
无寐
刘基（明代）

夜长无寐待鸣鸡，及至鸡鸣梦却迷。
惊起朝阳斜照屋，一眉残月在天西。
菩萨蛮
张抡（宋代）

人间何处难忘酒。闭门永日无交友。何以乐天真。云山发兴新。

听风松下坐。趁蝶花边过。一盏此时空。幽怀谁与同。
丛台绝句
王庭筠（元代）

猛拍阑干问兴废，野花啼鸟不应人。
夜分
赵希迈（宋代）

夜分天籁寂，谁与共襟期。
童子醉眠处，老夫吟苦时。
云黏苍藓石，月挂老松枝。
一鹤来何处，相从立水湄。
满江红（雨中有怀）
萧允之（宋代）

冷逼疏帘，浑不似、今春寂寞。风雨横，赏心欢事，总如云薄。柳眼花须空点缀，莺情蝶思应萧索。但绕庭、流水碧潺潺，车音邈。

怀往事，孤素约。酒未饮，愁先觉。甚中年滋味，共谁商略。芳草易添闲客恨，垂杨难系行人脚。谩几回、吟遍夕阳红，阑干角。
徐贤亭偶成
杨杰（宋代）

湖外青山在，湖边人不归。古今无问处，幽鸟下渔矶。
书木牌 其二
释无梦（宋代）

身为客兮心为主，主人平和客安堵。若还主客不康宁，精神管定辞君去。
浣溪沙 红桥即事
杜浚（明代）

曲曲红桥涨碧流，荷花荷叶几经秋。谁翻水调唱凉州。

更欲放船何处去，平山堂下古今愁。不如歌笑十三楼。
次姜尧章赠诗卷中韵
陈造（宋代）

诗传侯王家，翰墨到省寺。
姜郎粲然文，群蜚见孔翠。
论交辱见予，卢马果同异。
念君聚百指，一饱仰台馈。
我亦多病过，忍口严酒戒。
终胜柳柳州，吐水赋解崇。
偈十三首
释法泰（宋代）

开口错，合口丧，明眼衲僧无伎俩。
春风吹落桃李花，淡烟疏雨笼青嶂。
宋侯和灯夕诗再用韵二首
刘克庄（宋代）

近传桂管置行营，想见临淮号令明。
书载舞干文德远，曲名破阵武功成。
小儿队整遗风在，大将坛荒旧址平。
未得军前实消息，强歌安得有欢声。
秀严上人以孟夏晓起诗见示即次原韵
永珹（清代）

不碍尘寰住，偏怜晓气清。五更残月落，一雨乱蛙鸣。

林外钟催曙，檐前鹊报晴。上人推枕起，诗思此中生。
俞和叔座上赋白鹿
唐庚（宋代）

洞中于世本无求，一落人间几见秋。和月看时迷濯濯，隔云听处认呦呦。

未容鹤客矜风韵，应许猿翁作品流。莫把奇毛惊俗眼，恐妨归去旧山幽。
题海岳楼赠米元章
陆佃（宋代）

千级仙梯第一层，阑干常为水云凭。起为霖雨从肤寸，活得鱼龙用斗升。

鹏有程途知可到，鳌非番次信难胜。即今姓米仙人住，云母中间一片冰。
地驱乐歌
李攀龙（明代）

萧萧条条，风雨漂摇。
饿杀鹪鹩，撑杀䲭鸮。
倦鸟不飞，非无羽翼。
贫女不嫁，非无颜色。
枕郎右臂，郎侧向左。
看郎颜色，似不在我。
宛转郎怀，坐郎左膝。
郎有它人，不自今日。
以忠州云根笔赠韩炅庵
杨慎（明代）

射虎当年旧将家，剩将笔阵绾龙蛇。停云阁上红尘隔，题竹林中翠袖斜。

燕寝清香盘紫雾，鼠须玄点窜青霞。几行循墨千冲折，何必班超万里沙。
二献祠二首 其二 崔清献
张诩（明代）

腥尘常日半人寰，已见清泉白石闲。疏上不缘轻富贵，赋成非是恋江山。

九重屡遣温言速，八十惟辞旅力悭。今古人心岂相远，此风端自二疏还。
临江仙·一番荷芰生池沼
尹鹗（五代）

一番荷芰生池沼，槛前风送馨香。昔年于此伴萧娘。相偎伫立，牵惹叙衷肠。
时逞笑容无限态，还如菡萏争芳。别来虚遣思悠飏。慵窥往事，金锁小兰房。
和资政侍郎湖亭杂咏绝句十首·渔艇
梅尧臣（宋代）

古木刳为舟，野藤牵作缆。
钓人寒雨中，远望烟蓑暗。
和率斋王帘使三首
刘鉴（宋代）

试手东风第一杯，士如侯栗与侯梅。
润之春雨根方茂，悴以秋霜花肯开。
昔有两生增鲁重，今闻四皓为刘来。
圣朝礼乐须三代，接武行看上曲台。
和遁公述怀原韵
陈望曾（清代）

攀龙称臣擘，才气亦殊伦。草木争依附，芙蓉幻劫尘。

豹皮空寄恨，象齿竟焚身。东市陈尸日，凭棺有几人。
东山八景并序 其二 方广洞
刘玘（明代）

丹崖石壁倚层峰，别是人间天一重。流水白云长自在，苍苔翠藓漫堆封。

仙人跨鹤归何处，游客携琴喜见逢。自古传闻三十六，谁知此地有灵踪。
武林感旧又二首
方回（元代）

吴侬青盖已云何，郎罢犹能欸乃歌。
湖上船稀西子老，城中马响北人多。
珍烹富户金千埒，负贩贫民雨一蓑。
倏忽虚盈三十载，世间春夏几南柯。
正月十四日雨中与正夫、朋元小集夜归
范成大（宋代）

灯市凄清灯火稀，雨巾风帽笑归迟。
月明想在云堆处，客醉都归马滑时。
老云樽前花隔雾，春来句里鬓成丝。
浮生不了悲欢事，作剧儿童总未知。
崔九欲往南山马上口号与别
裴迪（唐代）

归山深浅去，须尽丘壑美。
莫学武陵人，暂游桃源里。
送榆次林明府
韦应物（唐代）

无嗟千里远，亦是宰王畿。策马雨中去，逢人关外稀。

邑传榆石在，路绕晋山微。别思方萧索，新秋一叶飞。
巫山一段云 绍途遇雪
杨慎（明代）

梅柳春相近，关山雪正飞。寒光朔气冷侵衣。玉塞隔金微。

久戍人将老，长征马不肥。帛书欲寄雁声稀。秃节几时归。
采桑子·非花非雾前时见
晏几道（宋代）

非花非雾前时见，
满眼娇春。
浅笑微颦，
恨隔垂帘看未真。
殷勤借问家何处，
不在红尘。
若是朝云，
宜作今宵梦里人。
侍宴安乐公主新宅应制
沈佺期（唐代）

皇家贵主好神仙，别业初开云汉边。
山出尽如鸣凤岭，池成不让饮龙川。
妆楼翠幌教春住，舞阁金铺借日悬。
敬从乘舆来此地，称觞献寿乐钧天。
五老峰
孔武仲（宋代）

峻叠起青峰，森然五老翁。
云将色共古，天与寿无穷。
突兀巅崖峭，骈罗面势雄。
三光同孕育，四岳是儿童。
杰立层霄际，曾经坏劫中。
梦龄应可锡，图写献尧宫。
望春峰积雪漫成二作 其一
郭之奇（明代）

春风日淡融，春山何凛冽。青青岭上云，白白峰头雪。

岭云忽去来，峰雪每凝结。所叹幽而凉，亦惟高始洁。

颇似素心人，潇潇独关闭。匡居相八寰，缁尘安敢涅。

宁静出孤怀，精神多自悦。虽与俗情违，亦非人事绝。

馀滋润百荄，光华未可竭。我思泉下蒙，复念井中渫。

何如此一峰，不受虚名窃。
吊厓山
吴驯（明代）

元宋兴亡谁可论，楼船云拥向南巡。百年历数应天运，一代君臣问水滨。

土掩芦衣成往事，波沈玉玺与何人。荒流夜半潮声急，隐隐犹闻战鼓频。
乙亥元日庐州作 其一
陈文騄（清代）

暖入东风冻乍开，人随梅柳渡江来。郡符恰共韶光换，凯唱频江腊鼓催。

吴楚河山空故垒，赵张勋业数奇才。日边漫指长安近，昨夜觚棱有梦回。
三洲歌·风流不暂停
佚名（南北朝）

风流不暂停，三山隐行舟。
愿作比目鱼，随欢千里游。
数日官兵来拣军轿直拘还殆尽一出不可欲往见鲍倅汤倅如隔千里因以四绝叙情 其三
虞俦（宋代）

在陈晚矣叹归欤，似觉年来气味疏。有饭不嫌长脱粟，无车那说更求鱼。
汉通天台金铜仙人歌
管世铭（清代）

文成已诛栾大死，武皇长生心未已。黄金仙药两无成，犹进铜盘一杯水。

茂陵一闭高台空，突兀仙掌摩苍穹。日精月华历四百，遂有灵气通鸿濛。

赤眉含血不敢喋，董卓焚烧亦未及。牵车西来乃魏官，欲辇铜人洛阳入。

青龙元年秋正半，万众拆盘盘忽断。天倾地塌华山鸣，数十里中鸡犬乱。

铜人既下观者多，汪然泪作流滂沱。长安父老尽掩泣，物尚恋主人如何。

万牛之力终莫致，倔强中途闻且置。居然不辱魏宫前，神鼎依稀没清泗。

新故之间不可居，夏璜秦玺恨何如。华歆王朗尽名士，及见铜人辞汉无。
夜出芙蓉堂
宋庠（宋代）

北沼凉归早，西轩火正流。
萤光偏爱夜，蛩语最知秋。
好月因云暗，清风为树留。
烟来昏翠幕，雾下失沧洲。
河转疑天侧，星回恨岁遒。
惟馀双鹤唳，不减到林丘。
和聂之美鸡泽官舍诗七首·怀翠亭
司马光（宋代）

高斋对秋山，平望殊不远。
虽违独往心，苍苍长在眼。
可嗟都邑游，终日红尘满。
北山杂诗十首 其十
苏过（宋代）

山月半轮出，寒光射天明。微云扫何处，万籁沉无声。

褰衣步东岭，仿佛游化城。下视寰宇间，醯鸡等营营。

余幼好奇服，簪组鸿毛轻。羽人傥招我，携手云间行。
金刚随机无尽颂·无断无灭分第二十七
释印肃（宋代）

趣向菩提道，可道非常道。
无名天地先，十方源浩浩。
满江红 书慈溪郑母张孺人节孝事
张玉珍（清代）

今古娥眉，推第一、荣扬节孝。仓皇处、难痊夫病，还愁姑老。

玉笛皇吹连理曲，瑶琴忽转伤心调。剩呱呱、七日试哀啼，遗孤貌。

奁镜冷，离鸾杳。妆阁掩，钗分早。算几番摒挡，邻逋才了。

识代陔兰谋色养，教传灰荻邀旌表。抱冰心、常共月争光，千秋皎。
雨雪久无来客亦不能出作长句排闷
陆游（宋代）

造物无情岂我私，从来不使堕危机。
青云路近常排去，白浪堆高亦脱归。
残稿尚存空自许，故人略尽欲谁依？新春雪暗山村路，且复焚香独掩扉。
春日言怀
方一夔（宋代）

睡觉东窗味正浓，莺声破晓入帘栊。社前处处石泉水，春半时时花信风。

交友如云翻手散，浮华是梦转头空。痴儿不识愁滋味，笑折花枝满把红。
行香子
辛弃疾（宋代）

归去来兮。行乐休迟。命由天、富贵何时。百年光景，七十者稀。奈一番愁，一番病，一番衰。

名利奔驰。宠辱惊疑。旧家时、都有些儿。而今老矣，识破关机。算不如闲，不如醉，不如痴。
万里春 易朱弦作新操
邹祗谟（清代）

临邛绿绮。何事琴心在里。听侬弹、双凤和鸣，愿萧郎洗耳。

怕桐孙声死。素丝不比朱丝喜。玉纤纤、金凤花痕，向红窗轻理。
大涤洞
王煓（宋代）

轧轧篮舆松径间，晚风吹雨逼人寒。
断崖蹲虎停云湿，一水飞蛟醉眼看。
空翠万重藏绝景，夜光千丈浴神丹。
青鞋布袜吾能办，未觉凡躯羽化难。
长安城南
刘攽（宋代）

三百离宫何处寻，秦山相向昼阴阴。城南地去天尺五，杜曲田皆亩一金。

源发清泉随种稻，稆生脩竹自成林。老年欲为五陵客，射猎往来长纵心。
黄陵庙 其二
蔡戡（宋代）

苍梧杳霭暮云阴，尚记南巡岁月深。不但邦人严祀事，至今千古想韶音。
送李伯襄 其一
李云龙（明代）

北风日凛冽，寒霜凋平芜。君子事行役，负剑游帝都。

弦歌未终宴，仆夫已戒途。问子无所适，去入承明庐。

问子何所将，手握灵鼍珠。丈夫志四方，安能守区区。

何况我生辰，遭世本唐虞。愿子崇令德，善爱千金躯。
元驭阁老将北上要余于野次言别得二章 其一
王世贞（明代）

相印非时授，天书特地临。一鳌堪立极，万象想为霖。

众讶商岩堪，吾知颍水心。恋从乌鸟剧，愁向鹡鸰深。

朝市安从美，山林老亦侵。莫教男子泪，容易便沾襟。
怀人诗七首 其七 家放梅拔元
陈肇兴（清代）

咫尺关山道路分，相思几度赋停云；伤心耆旧凋零后，海外论诗独有君。
挽吴节夫二首 其一
王质（宋代）

古道在今世，今人离古心。延陵存一老，元祐得遗音。

乐善稻粱熟，忧民江海深。二毛方五马，当代阻为霖。
莆阳道中
喻良能（宋代）

闽粤溪山处处经，长松夹道奏箫笙。
只应行客忘劳役，千里清阴管送迎。
计处士挽诗
魏了翁（宋代）

我之外王父，早岁识殷州。
落落双蓬鬓，萧萧一衲裘。
天时四不出，人事百无忧。
事业虽亡试，全归閟一丘。
陈朝议挽辞 其三
黄裳（宋代）

从来风义不忧贫，累行才踰七十春。世上荣枯沤影散，进阶空有帝纶新。
元旦试笔 其一
弘历（清代）

苍龙抱斗紫宸边，金鸟腾晖玉阙前。鳷鹊和凝馀腊雪，罘罳春阙飏晴烟。

皞熙何日还三代，礼乐今时届百年。保泰持盈心曷极，圆穹对越永乾乾。
郊庙歌辞。昭德皇后庙乐章。坤元
佚名（唐代）

於穆先后，丽圣称崇。母临万宇，道被六宫。

昌时协庆，理内成功。殷荐明德，传芳国风。
世美寓展江作此简之 其一
邹浩（宋代）

白鹭飞时天宇清，君家琴瑟寄江滨。不愁折柳无多日，且喜荷花有主人。
送乔广下第归淮南
司空曙（唐代）

遥想长淮尽，荒堤楚路斜。戍旌标白浪，罟网入青葭。

啼鸟仍临水，愁人更见花。东堂一枝在，为子惜年华。
摸鱼儿（送张总领）
魏了翁（宋代）

知年来、几番拜疏。但言归去归去。问归有底匆忙事，得恁陈情良苦。天未许。将花绶藻衣，为插仪庭羽。掉头不顾。念白发翁儿，本来天分，不是折腰具。

从头数。多少汉庭簪组。滔滔车马成雾。争如祖帐东门外，父子缥缥高举。峨眉下、有几许湖山，无著春风处。留君不住。但远景楼前，追陪杖屦，莫忘却、别时语。
即事
刘克庄（宋代）

病索人扶乃寝兴，高楼咫尺少曾登。
思悭惟有吟差长，睡少方曾老可憎。
榾柮成灰犹凛冽，茅柴似水亦瞢腾。
暮年临履常兢战，未敢荒唐说葛藤。
感秋六首
郑獬（宋代）

落日在高木，辉辉淡秋容。
白云起天镜，飞去忽无踪。
雨藓烂漫起，幽径谁相从。
孤虑如有根，纠结生心胸。
良时忽已晚，撇耳过晨钟。
事业馀濩落，抚己真何庸。
投箸不能食，却立倚长松。
酒敲百万兵，此忧不可攻。
主簿程同年和永平门诗再赋四绝因以赠别 其四
王十朋（宋代）

春尽湖如镜面平，扁舟送别古鄱城。相将我亦为行客，征雁来时好寄声。
题椿桂堂四首
陈造（宋代）

灵椿移植自仙宫，丹桂年年不办供。
材荐明堂皆巨栋，君家培殖富阴功。
夏日十二首
张耒（宋代）

久与山川约，那无风月情。
经营原阔略，疏放自平生。
山友招相见，乡书向远征。
殷勤语归计，贫苦病难成。
绿绮七咏
曹勋（宋代）

武库森严马政高，宝鞍装络列周遭。
饭余百役皆亲董，出格争先奉赭袍。
哭觉上人（时绊剡中）
皎然（唐代）

忆君南适越，不作买山期。昨得耶溪信，翻为逝水悲。

神交如可见，生尽杳难思。白日东林下，空怀步影时。
方响歌
牛殳（唐代）

乐中何乐偏堪赏，无过夜深听方响。缓击急击曲未终，

暴雨飘飘生坐上。铿铿铛铛寒重重，盘涡蹙派鸣蛟龙。

高楼漏滴金壶水，碎电打著山寺钟。又似公卿入朝去，

环珮鸣玉长街路。忽然碎打入破声，石崇推倒珊瑚树。

长短参差十六片，敲击宫商无不遍。此乐不教外人闻，

寻常只向堂前宴。
又同饮李太史宅时太史尊人孝廉在坐
温纯（明代）

郊行几度驻江干，江上多君赋考槃。苍翠松姿春不老，蔚蓝山色夏犹寒。

开尊重引探奇兴，投辖还兼舞綵欢。共向隆中占象纬，弓旌行指卧龙滩。
贤者之孝二百四十首·耿国
林同（宋代）

封侯谁不愿，顾我独何心。
为忆父所爱，偏於少子深。
煨芋
李纲（宋代）

禅房夜坐腹半饥，寒炉拨火煨蹲鸱。冻肤傍煖渐舒畅，展转更觉鸣声悲。

毳衣脱落丰肌滑，玉软酥香不劳齧。芳甘著颊自生津，多病文园正消渴。

吾生老矣来荆蛮，得汝聊助癯儒餐。不学当年鬼谷子，粪土堆头拜懒残。
杂记五言十首
刘克庄（宋代）

荒哉穆天子，辙迹遍九垓。
已写偃师弄，更引化人来。
次曾宏甫见寄韵
曾几（宋代）

今晨尺书至，令我寸心宽。
老去光阴速，人生会合难。
竹舆云洞暖，钓艇玉溪寒。
小憩饶阳否，吾衰合挂冠。
晨装（洛中次甘水，一作甘泉）
许浑（唐代）

带月饭行侣，西游关塞长。晨鸡鸣远戍，宿雁起寒塘。

云卷四山雪，风凝千树霜。谁家游侠子，沉醉卧兰堂。
结夏西山诸佛刹效初盛体为排律十首 其二
胡应麟（明代）

玉镜悬高座，金轮压大荒。国疑游净乐，山似踏清凉。

殿吐祥云色，窗含慧日光。虹霓行画壁，牛女宿雕梁。

一钵携千界，孤灯现十方。袈裟晨灿烂，𣄢盖暮飞扬。

夹户杉松丽，捎檐桂柏香。灵花芬别院，苦竹翳回廊。

马为驮经白，龙因听法苍。足三禽是使，牙六象称王。

那叱狞牙动，修罗恚目张。腰疑天女细，爪忆梵流长。

几夜眠风穴，经年事石霜。昙摩聊示寂，普化旧徉狂。

浩瀚游秦论，圆通入洛章。津梁如可涉，拂袖上慈航。
寄朱约山
刘鉴（宋代）

岁晚江空烟水寒，枫林叶落楚天宽。
苦无雁足书难寄，作尽鸢声吟未安。
晋帖临成思入石，离骚读罢拟栽兰。
老来绝被梅花恼，后会君应笑我孱。
甲寅春日江村即事三十首 其十一
朱谋㬜（明代）

晚晴闲出薜萝门，江涨新添野水浑。山映春旗沽酒市，沙埋破舫打鱼村。

楝花开后过风信，竹箨飘时带雨痕。漂母相逢应见问，淮阴城下旧王孙。
金刚随机无尽颂 其一 净心行善分第二十三
释印肃（宋代）

是法无高下，纯一非昼夜。无故亦无新，非真亦非假。
句
庞籍（宋代）

蜀道盘纡去不迷，故园犹在武阳西。
寄云门运禅师
颜复（宋代）

句溪曲曲剡山重，谁访桑门物外踪。超世有言皆实际，示人无意在机锋。

平生怀抱佳高遁，壮岁衣冠锁俗容。每想清蝉心暂寂，秋声萧瑟夜庵松。
再次韵呈张守
陈造（宋代）

乌衣雏燕正依栖，又见南风递赤泥。
宣室殊恩子夜对，天章清问御书题。
可无上药蠲民瘼，有待司南觉世迷。
好在论功繼皋益，毋庸问管渎曾西。
美李颐老易
赵汝腾（宋代）

易之广大，无方无体。
何图授羲，斯文天启。
爰画以象，是陈八物。
演六十四，阖辟伸屈。
文系繇辞，二千爻旨。
孔绝韦编，十翼备矣。
后来濂洛，发明几尽。
万世学者，於此取信。
弘毅李君，以身体易。
消长验气，吉凶考德。
方初学时，四载忘寐。
感苍筤竹，至产于地。
盖三十年，然后成书。
其语不费，其趣有余。
予得其稿日置书案。熟视厥履，
为之三叹。道无隐显，
形上繇下。修辞立诚，
穷神知化。
松江
张民表（明代）

竹护人家江绕城，稻苗麦穗夏初成。
凉舟荡过朱栏曲，暖浪吹他绛縠轻。
积树细开山滤色，浓云骤破水交明。
长流见底清人胆，阔处风多快意行。
敦煌廿咏 其十四 半壁树咏
敦煌人作品（唐代）

半壁生奇木，盘根到水涯。高柯笼宿雾，密叶隐朝霞。

二月含青翠，三秋带紫花。森森神树下，祈赛不应赊。
还旧园作见颜范二中书
谢灵运（南北朝）

辞满岂多秩，谢病不待年。
偶与张邴合，久欲还东山。
圣灵昔回眷，微尚不及宣。
何意冲飙激，烈火纵炎烟。
焚玉发昆峯，余燎遂见迁。
投沙理既迫，如邛愿亦愆。
长与欢爱别，永绝平生缘。
浮舟千仞壑，揔辔万寻巅。
流沫不足险，石林岂为艰！闽中安可处，日夜念归旋。
事踬两如直，心惬三避贤。
托身青云上，栖岩挹飞泉。
盛明荡氛昏，贞休康屯邅。
殊方咸成贷，微物豫采甄。
感深操不固，质弱易版缠。
曾是反昔园，语往实款然。
曩基即先筑，故池不更穿。
果木有旧行，壤石无远延。
虽非休憩地，聊取永日闲。
卫生自有经，息阴谢所牵。
夫子照情素，探怀授往篇。
访雍门村
曹一士（清代）

落日彭城上，秋原多古人。有怀孟尝客，言访雍门村。

飒飒风动树，悠悠樵负薪。焉知墓中骨，气压东西秦。

无弦发哀弹，千载声如闻。寄谢弹铗子，三窟徒纷纭。
与苏近斋年兄对榻话旧二首 其一
庞尚鹏（明代）

澹澹秋光似宦情，浊醪深酌道平生。归来梦断长安路，犹记当年听鹿鸣。
赠白道者（一作咏史第二首）
李商隐（唐代）

十二楼前再拜辞，灵风正满碧桃枝。

壶中若是有天地，又向壶中伤别离。
郡斋书事
四锡（宋代）

江天短景莫相催，三度逢花折早梅。
仙棹远归思李郭，庐山高会忆宗雷。
林端忽见孤云出，池上欣闻好客来。
昨夜月明霜更苦，卷帘黄叶满青苔。
杂体诗 奉和鲁望叠韵吴宫词二首 其一
皮日休（唐代）

侵深寻嵚岑，势厉卫睥睨。荒王将乡亡，细丽蔽袂逝。
雨
杜甫（唐代）

万木云深隐，连山雨未开。
风扉掩不定，水鸟过仍回。
鲛馆如鸣杼，樵舟岂伐枚。
清凉破炎毒，衰意欲登台。
游长芦见众僧已披剃
李纲（宋代）

圆顶方袍复旧仪，欣欣便觉众情熙。可怜尽堕狙翁术，暮四朝三元不知。
辛酉大雪戏成十诗以千山鸟飞绝万径人踪灭为韵 其一
周麟之（宋代）

北风夜捲地，冻云晓黏天。黄竹歌未终，飞霰集我前。

森罗昆山璧，零乱淮夷蠙。缚贼悬瓠城，安得兵三千。
醒来 其三
黄文仪（清代）

暮色苍然来，前山雾气埋。冷风侵煖榻，淡月照高台。

独鹤云边至，孤鸿海上回。岁寒珠树好，留汝共徘徊。
送狄兼谟下第归故山
姚合（唐代）

慈恩塔上名，昨日败垂成。赁舍应无直，居山岂钓声。

半年犹小隐，数日得闲行。映竹窥猿剧，寻云探鹤情。

爱花高酒户，煮药污茶铛。莫便多时住，烟霄路在城。
自高邮买舟还江南至常州值雨寄鲁元达
卢琦（元代）

万里扁舟偶独还，毗陵城下少盘桓。天连旷野青山少，雨满空盘白昼閒。

旅邸有人垂顾问，家书何日寄平安。半生勋业成迂阔，犹自窗前把镜看。
丁晋公故第东池上作
宋庠（宋代）

薛县高台已半倾，碧波遗甃自盈盈。
池蛙不辨兴亡意，犹学当年鼓吹声。
用旧韵赠莹上人
刘克庄（宋代）

飞锡应来从鹫岭，卓茅浑未有蜂窠。
输他灵运先成佛，笑杀僧伽改姓何。
一半芋甘堪共饱，六如语妙不须多。
珍公棒喝方行用，肯着诗仙挂搭麽。
寄永嘉太守赵茂实
戴复古（宋代）

龚黄古贤牧，政事见于今。
疾恶风霜手，活人天地心。
躬行循吏传，时作谢池吟。
我欲依刘表，常忧老病侵。
中秋玩月值文闱试士日答廖文学二首 其二
卢龙云（明代）

露气初寒凭槛外，月华高映举杯前。新晴雨洗看逾洁，入夜云开望独圆。

索处未应甘抱寂，满庭无奈正连娟。豪吟已为秋生色，顾影何须只自怜。
李广 其一
王十朋（宋代）

李广才名汉世稀，孝文犹自未深知。辍餐长叹无颇牧，翻惜将军不遇时。
乐静诗
朱瞻基（明代）

暮色动前轩，重城欲闭门。
残霞收赤气，新月破黄昏。
已觉乾坤静，都无市井喧。
阴阳有恒理，斯与达人论。
和陶桃花源
苏轼（宋代）

凡圣无异居，清浊共此世。
心闲偶自见，念起忽已逝。
欲知真一偶，要使六用废。
桃源信不远，杖藜可小憩。
躬耕任地力，绝学抱天艺。
臂鸡有时鸣，尻驾无可税。
苓龟亦晨吸，杞狗或夜吠。
耘樵得甘芳，齕啮谢炮制。
子骥虽形隔，渊明已心诣。
高山不难越，浅水何足厉。
不如我仇池，高举复几岁。
从来一生死，近又等痴慧。
蒲涧安期境，罗浮稚川界。
梦往从之游，神交发吾蔽。
桃花满庭下，流水在户外。
却笑逃秦人，有畏非真契。
御街行 和秦小芸夫人见赠用原韵
俞庆曾（清代）

葳蕤深闺铜龙滴。梅未落、尖风逼。伊人念我正无聊，惠我朵云相忆。

韶华易老，世情难诘，愁病劳君惜。

自怜况味今非昔。迂疏性、烟霞疾。废材爨下遇知音。

弦底声声掩仰。诗心互證，词源乍发，大好尘禁涤。
送顺师赴积庆院寂照庵结夏
文彦博（宋代）

原夏南归寂照庵，潜移性海入华严。从来野寺门风拙，频与西堂受小参。
甲申元日
王梦应（宋代）

上日仍漂寄，尊前又客非。
乡心眠听雨，病骨晚添衣。
街鼓春将动，帘灯寒未归。
梅花经一雪，几片不曾飞。
送浙东德师侍御罢府西归
陆龟蒙（唐代）

王谢遗踪玉籍仙，三年闲上鄂君船。诗怀白阁僧吟苦，

俸买青田鹤价偏。行次野枫临远水，醉中衰菊卧凉烟。

芙蓉散尽西归去，唯有山阴九万笺。
题石龟塘大岩
陈璘（明代）

万历四年天洞开，从前未见一人来。我今欲借神仙窟，浪学尧夫日打乖。
眼儿媚（下郭赵园）
韩淲（宋代）

西溪回合小青苍。梅雨弄残阳。意行陇亩，景分庭院，乳燕春长。

酒深不用人歌啸，锄圃试商量。细晞菜甲，旋寻蔬笋，一梦黄粱。
喜迁莺·雾濛濛
冯延巳（五代）

雾濛濛，风淅淅，
杨柳带疏烟。
飘飘轻絮满南园，
墙下草芊眠。
燕初飞，莺已老，
拂面春风长好。
相逢携手且高歌，
人生得几何。
送微上人归省天台
梅尧臣（宋代）

释子怀慈母，吾儒未易轻。
不寻琪树去，肯向石桥行。
海近云多润，山高日少晴。
天恩新赐服，书字欲传名。
猛士行
李廓（唐代）

战鼓惊沙恶天色，猛士虬髯眼前黑。单于衣锦日行兵，

阵头走前生擒得。幽并少年不敢轻，虎狼窟里空手行。
迎阳阁
李彭（宋代）

扶桑有玉书，郁仪善相保。朝暾到颓檐，危坐填血脑。
放翁有五更读书示子诗予亦次韵
宋庆之（宋代）

秋风蟋蟀床下鸣，茅茨耿耿秋灯明。
老夫掩卷发深喟，起视河汉初参横。
世人饮食几知味，眼底古今复泾渭。
藩篱是笔屋是书，风叶尘埃力空费。
六籍在天日月存，我亦收拾还本根。
此事儿辈未可论，纷纷场屋争作元。
登凌山紫剑亭
袁古亭（明代）

步上凌山紫剑亭，剑横霄汉斗牛惊。水拖晴练风前皱，山列华簪雨后青。

烟火几家人远近，风霜千里客飘零。望中咫尺长沙路，欲把文章吊屈平。
剪春罗花开
鲁铎（明代）

花神巧事不胜多，又逐天孙弄玉梭。野服自来便卉葛，晓窗休更剪春罗。
婕妤怨
陆游（宋代）

妾昔初去家，邻里持车箱，共祝善事主，门户望宠光。
一入未央宫，顾盼偶非常，稚齿不虑患，倾身保专房，燕婉承恩泽，但言日月长。
岂知辞玉陛，翩若叶陨霜。
永巷虽放弃，犹虑重谤伤。
悔不侍宴时，一夕称千觞。
妾心剖如丹，妾骨朽亦香。
後身作羽林，为国死封疆。
君山
孙应威（宋代）

君山盘结青云梯，堂高更觉天象低。
横江万顷莹玻璃，蓬瀛胜概从端倪。
几欲收拾归品题，分甘独令倦攀跻。
使君领客伫沙堤，指点淮浙分东西。
神州三百尘埃迷，慨怀往昔重惨凄。
我闻王师临青齐，虏穴已扫庭已犁。
志士毋必惊闻鸡，威仪喜见皆遗黎。
当颂中兴镌浯溪，说秦彊楚不复稽。
偈倾一百六十九首
释智朋（宋代）

火就燥，水流湿，
问十答百，问一答十。
达磨答甚老臊胡，临济未答白拈贼。
今日为汝一划划断，且道既答冬瓜，
为什么夏裹吃。
新酿熟小饮
陆游（宋代）

篱菊犹堪采落英，一尊玉瀣酿初成。
今宵要向中庭饮，不展华茵展月明。
夜梦吕洞宾仙翁忽忆戊午西游岳阳楼老木居士
方回（元代）

夜来忽梦洞宾仙，四十年前戊午年。
老树精祠观画像，岳阳楼醉诵诗篇。
喜逢巾裹真相似，获接杯行岂偶然。
唤起沅湘旧游兴，洞庭飞过水如天。
教授以忆梅韵赋雪诗蕃同之五首
赵蕃（宋代）

平地疑无地，知时复过时。
梅花遍南峤，雪岭亘西陲。
兔狡犹迷窟，禽逼讵立枝。
摧颓如我者，萧瑟欲胡为。
初泊磁湖
沈辽（宋代）

归舟不解洞庭帆，舟上骚人雪满簪。小驻武昌江北岸，春风今夜泊江南。
赠画僧鉴老 其二
王大受（宋代）

高系芒鞋听学归，一丘一壑自心知。小窗闲忆经行处，貌得疏烟晚照时。
绍兴已未发临安偶成
李弥逊（宋代）

君休更问小行年，浮水虚舟已信缘。
拂袖家山须及早，着鞭春色已输先。
吾庐竹暗闽山月，别墅花迷浙步船。
欲学少陵闲事业，晴窗点检白云编。
捣衣
区大枢（明代）

秋闺寒不寐，中夜理衣裳。裂帛开朱匣，调砧响画廊。

力从香杵竭，思绕玉关长。泪滴痕犹染，凭君察远将。
和友人春日山中即事 其一
欧阳澈（宋代）

敛翅归来口欲缄，结茅遁戢寄云岩。𨊵辀聒耳思抛弹，薜荔萦墙未肯芟。

閒笑蜜蜂空采扑，静听雏燕语呢喃。翛然顿释人间累，设阱维防饿虎馋。
过鉴湖 其二
王十朋（宋代）

春水如天浪未生，扁舟真在鉴中行。渔人不问君王觅，占得湖光亦自荣。
题高氏所藏画图
陈旅（元代）

谁家林麓近溪湾，高树扶疏出石间。落叶尽随溪雨去，只留秋色满空山。
感兴二十七首 其二十七
方一夔（宋代）

我观古人书，得见千载上。正闰互立论，南北纷相谤。

自从获麟后，法度久沦丧。非是千万端，史笔不可仗。

我欲作野史，笔法师素王。文章行诛赏，约束归至当。

其人负吾诛，勿谓已属纩。书成不流传，则本留千嶂。

还有知我人，百世永相望。
送北涧常州住院
吴惟信（宋代）

一生玉雪照人间，古意因君唤得还。丹凤未应栖恶木，白云又得出空山。

吟分柳色春风暖，船载梅花月夜闲。从此共谁歌大雅，羁孤寒影欲追攀。
归自临安
苏泂（宋代）

一铁君王铸已成，忽然淮上羽书惊。
归来依旧当时我，添得髭须白数茎。
颂古九十八首
释印肃（宋代）

日月灯光迥不俱，何须伴侣学真如。
国师道在无相见，知音何处不文殊。
古像赞二百零五首 其十八 伊尹
孙承恩（明代）

耕莘乐道，升陑行义。堂堂天民，以觉斯世。主善协一，精义奥辞。

百圣真传，庶其在兹。
偈颂六十七首
释原妙（宋代）

海底泥牛衔月走，岩前石虎抱儿眠。
铁蛇鑽入金刚眼，崑崙骑象鹭鸶牵。
集古 南征
李俊民（金朝）

两行旌旆接扬州，烽火城西百尺楼。

九姓如今尽臣妾，青天犹列旧旄头。
同盛中丞宿惠山松风阁二首 其二
钱文（宋代）

鹤迹无能叹又淹，偶随时跃与时潜。九峰寒照天平帽，一壑翠涛风满帘。

玉应金和逢盛事，今来古往付秾纤。两忘人势何多幸，却笑山僧律戒严。
浅井
方干（唐代）

夜入明河星似少，曙摇澄碧扇风翻。

细泉细脉难来到，应觉添瓶耗旧痕。
岁暮绝句 其四
谢重辉（清代）

四壁残镫一乐窝，萧然独坐鬓成皤。较量故旧无多在，休怪门前有雀罗。
和周仲觉三首
杨万里（宋代）

月淡犹明树，霜严不剩云。
天寒一鴈叫，夜半几人闻。
诗只令吾瘦，清聊与子分。
频来仍恨少，此去更离群。
化光殿丞谒告还里某数奉游集蒙赋诗道旧辄依
韩维（宋代）

定契多惭国士知，交欢重喜故人期。
莫辞日嚼千觞酒，况值春归百卉枝。
披竹共寻前会处，插花仍学少年时。
词章褒纪明情重，坐讽行吟刻屡移。
谢世诗
吴潜（宋代）

伶仃七十翁，间关四千里。
纵非烟瘴窟，自无逃生理。
去年三伏中，叶舟遡梅水。
燥风扇烈日，热喘乘毒气。
盘回七十滩，颠顿常惊悸。
肌体若分裂，肝肠如擣碎。
支持达循州，荒凉一墟市。
托迹贡士闱，古屋已颓圮。
地湿暗流泉，风雨上不庇。
蛇鼠相交罗，蝼蝈声怪异。
短垣逼闾阎，檐楹接尺咫。
凡民多死丧，哭声常四起。
夷或哭其夫，父或哭其子。
尔哭我伤怀，伤怀那可止。
悲愁复悲愁，憔悴更憔悴。
阴阳寇乘之，不觉入腠理。
双足先蹒跚，两股更重膇。
拥肿大如椽，何止患蹠盭。
淫邪复入腹，喘促妨卧寐。
脾神与食仇，入口即呕哕。
膏肓势日危，和扁何为计。
人生固有终，盖棺亦旋已。
长儿在道涂，不及见吾毙。
老妻对我啼，数仆环雪涕。
绵蕞敛形骸，安能备丧礼。
孤柩倚中堂，几筵聊复尔。
骨肉远不知，邻里各相慰。
相慰亦何言，眼眼自相视。
龙川水泱泱，敖山云委委。
云飞何处归，水流何处止。
悠悠旅中魂，云水两迢递。
朝廷有至仁，归骨或可觊。
魂兮早还家，毋作异乡鬼。
送广西郑经干并简经略
曾由基（宋代）

五岭宜人地，君今捧檄行。但拚穷彻骨，不到黯无声。

婉画从违里，编氓休戚情。祖筵谁执爵，三祝石先生。
菩萨蛮·南园满地堆轻絮
温庭筠（唐代）

南园满地堆轻絮，愁闻一霎清明雨。雨后却斜阳，杏花零落香。
无言匀睡脸，枕上屏山掩。时节欲黄昏，无憀独倚门。
十月十一日同诸僚友集吕鸿胪宅看菊追次壁间韵二首 其一
唐伯元（明代）

自是东篱巧傲霜，秋英烂漫艳华堂。白衣似爱陶潜兴，青眼从华阮籍狂。

此日看花犹帝里，十年起草愧明光。独怜同舍兼同调，吟得诗成句里香。
颂一百则
释重顯（宋代）

龙牙山里龙无眼，死水何曾振古风。
禅板蒲团不能用，只应分付与卢公。
和刘太守十州诗·竹屿
陈瓘（宋代）

霜姿迥出红尘外，只有鵷雏傍水来。
别岸若寻栖隐处，轩窗须为此君开。
夏日园居
苏澹（明代）

绳床瓦枕兴偏赊，静检芸编玩物华。
蝶梦欲残香散霭，鸟声不物树笼霞。
林墟乍迸翁孙竹，篱落齐开姊妹花。
便托瑶琴奏清赏，南薰早为过山家。
明宣宗恭让皇后赐印歌
彭兆荪（清代）

朱矾麝酒余香渍，桃花色映回鸾字。牙璋小玺出中宫，宣德当阳四年赐。

宣庙中兴似成祖，泲上徽章阴邓伍。玉燕初徵瑞石祥，谷圭曾作长秋主。

高徐家法在椒房，任姒周旋礼数详。岂有斜封讥墨敕，定膺优眷选名珰。

君恩一旦难常保，高禖弓䪅劳祈祷。钩弋旁开尧母门，璿宫不长宜男草。

鞠衣教御著黄紽，别有昭阳宠渥多。兰殿金人抛手铸，上清琳札自摩挲。

沈沈永巷佛香吹，圣善威姑早暮随。差胜寂陵悲乙弗，不须云母羡昭仪。

此印传宣出至尊，九重深意表丹文。修真已改披香号，坤德还留故剑恩。

回首娥台只三载，金螭虎钮叨封拜。中壶长辞铁字书，天章枉熟红牌诫。

莹质兰函伴幽独，笔床砚匣随箫局。斗检尘封女史箴，芝泥但印长生箓。

覕眼沧桑劫灰烬，遗珍流落当瑶瑾。织室音尘蔓草荒，麻姑爪迹依稀认。

玉钩斜畔月纤纤，高馆凄风闪轴帘。莫同团扇捐秋箧，留向《长门赋》上钤。
病余偶成
袁中道（明代）

身入膻途已二年，铜乌蓄口罢谈禅。
浮名应作高官障，多病翻成静者缘。
风过蔬畦交薤字，雨清石径盛苔钱。
昨宵忽作家园梦，笑上车湖旧钓船。
挽李长庚
阮元（清代）

谁遣孙恩剩一船，非公追不到南天。远探蛟窟五千里，苦历鲸波四十年。

隔岁过门皆不入，乘潮澈夜每无眠。雅之若与牢之合，早见台澎缚水仙。
次韵真歇和尚圆觉经颂一十四首·文殊师利菩
释正觉（宋代）

曼殊大士振真风，智洗无明去夙蒙。
眼翳才消华自灭，灵光独夙妄还鎔。
木人步转初归位，玉女机回却借功。
纲领提持看手段，门门变态是神通。
次韵知县兄秋怀三首 其三
苏泂（宋代）

灵均心事少陵诗，青竹林边白竹篱。自把寒花看新雁，今年强似去年衰。
次韵德发驱虎
孙觌（宋代）

三窟憎狡兔，两端忌首鼠。含糊有前却，遗患在养虎。

操刀贵能有，坐见皮寝处。应须下车搏，不待探穴取。

恢恢天漏网，汹汹国破斧。惊呼咤万口，走避空一府。

长围起伏虚，尺箠下戛敔。迷行出汉圈，送死入郑圃。

大彘保尻领，童儿聚俦侣。枯颅归阁束，败鞟实庭旅。

宁堪裹马革，但恐污牛弩。三患古所害，一死谁贳汝。

绿林啸亡命，首祸自吕母。师行费千金，城坏堕百堵。

踞鞞体欲消，囊笏颊谁拄。要先群鲸戮，未快一虎去。
雪後守之家梅未开，呈宗伟
范成大（宋代）

瓦沟冻残雪，檐溜粘轻冰。
破寒一竿日，春随人意生。
端叶再三白，南枝尚含情。
定知司花女，未肯嫁娉婷。
官居苦无赖，一笑如河清。
落木露荒山，寒溪绕孤城。
朝暮何所见？云黄叫饥鹰。
东风不早计，愁眼何当明？
北邻小横斜，藓地可班荆。
凭君趣花信，把酒撼琼英。
句
谌祜（宋代）

观空观化此凭栏，会合人间景一团。
棋罢客随流水散，酒阑花带夕阳看。
过朱仙驿
毕仲游（宋代）

气象皇州近，川原暮霭中。沙平千里白，日入半城红。

出处形容改，驱驰岁月同。身名行可料，天地一衰翁。
两头纤纤 其二
孔平仲（宋代）

两头纤纤织妇梭，半白半黑雪没靴。腷腷膊膊鼓腹歌，磊磊落落金印多。
和宁致陶幽怀
文矩（元代）

时雨息氛翳，高林嘒风蝉。端居惬孤尚，图书静当轩。

凉飔薄棂户，微爽生简编。客来聊与乐，客去自复眠。

徜徉永今夕，庶以全吾天。
和钱太博见寄觅山药
释重顯（宋代）

圣君鸿业在扶持，日角龙章固不羸。
摛藻玉堂归未晚，百花开赴御筵时。
次韵张刍谏议燕集
苏辙（宋代）

淮阳卧阁生清风，梁园坐啸囹圄空。
不知何术解髋髀，但觉羁客忘樊笼。
樽罍洒落谈笑地，尘埃脱去文书藂。
清心渐欲无一事，少年空记挥千钟。
近传移镇股肱郡，复恐入觐明光宫。
人生聚散不可料，一杯相属时方冬。
浮阳似欲作飞霰，想见观阙琼花中。
孝王会集犹可继，莫嫌作赋无枚翁。
〈圣民昔知陈州，余尝従之游矣。
〉
扇子诗
李石（宋代）

一叶梧桐一片云，秋风江上日纷纷。
鸦来鸦去吾何预，不向声尘著意闻。
咏史二十二首 其二十二 后周太祖
赵戣（宋代）

坤舆聊底定，鼎祚又更新。五代无真主，世宗差可人。
寄无著
释清壹（宋代）

逢人称宿腊，玄解少人知。
俗濁唯贪隐，禅高不碍诗。
水边秋杖屦，石上雪须眉。
鸡犬添邻曲，还同赋紫芝。
感寓三首 其二
徐有贞（明代）

七月大火流，西风凉摵摵。熠耀飞荒除，络纬鸣虚壁。

白露下漙漙，明星何历历。起视知夜深，斗柄当头直。

披衣坐不寐，俯仰兴叹息。骎骎岁去逝，冉冉老将迫。

人生天地间，还如逆旅客。一过不留名，徒生亦何益。